ביז סטון: "טוויטר לא מוכרת נתח לג'יי פי מורגן; אנחנו רוצים להישאר עצמאיים"
ביז סטון, ממייסדי אתר המיקרובלוגינג טוויטר, הכחיש היום את הדיווחים לפיהם בנק ההשקעות ג'יי פי מורגן מתכנן לרכוש נתח בחברה תמורת 450 מיליון דולר. סטון שב ואמר כי טוויטר מעוניינת להישאר עצמאית.
העיתון "פייננשל טיימס" דיווח ביום ראשון כי ג'יי פי מורגן צ'ייס מנהל מגעים לרכישת 10% בטוויטר ב-450 מיליון דולר, בעסקה המשקפת לחברה שווי של 4.5 מיליארד דולר. "הדיווח מומצא", אמר סטון, אשר נמצא בועידה בסיאול, לסוכנות רויטרס.
בחודש שעבר דיווח "וול סטריט ג'ורנל" כי גוגל ופייסבוק ניהלו מגעים לרכישת טוויטר, לפי שווי של 10 מיליארד דולר. סטון אמר לרויטרס כי טוויטר מעוניינת להישאר עצמאית ולא מנהלת מגעים רשמיים למכירתה. לדבריו, החברה ניהלה מגעים עם פייסבוק "לפני כמה שנים, אך מאז לא נעשה שום דבר רשמי, ורוב הזמן אלה רק שמועות".
לגבי מצבה הפיננסי של טוויטר אמר סטון כי "אנחנו עושים כסף. אנחנו מרוויחים כסף משורה של מוצרים - יש לנו קידום של טוויטים... קידום של חשבונות, שנכללים במנגנון הפרסום שלנו". "אנחנו בעצם רק מתחילים", אמר סטון. "יש לנו תחזיות פנימיות, אך שום דבר עדיין לא מפורסם. אנחנו לא צריכים לשבור שיא עולמי או משהו כזה", הוסיף.
חברת המחקר אי-מרקטר אמרה בינואר כי טוויטר ייצרה בשנה שעברה הכנסות בסך 45 מיליון דולר מפרסום, וצפויה לרשום הכנסות מפרסום בסך 150 מיליון דולר השנה.